Bank hisobvaraqlarini ochish, yuritish va yopish tartibi toʻgʻrisidagi yoʻriqnomani tasdiqlash haqida
(resolution, 2025-11-12)

Oʻzbekiston Respublikasining “Oʻzbekiston Respublikasining Markaziy banki toʻgʻrisida”gi Qonuniga muvofiq Oʻzbekiston Respublikasi Markaziy banki boshqaruvi qaror qiladi: 1. Bank hisobvaraqlarini ochish, yuritish va yopish tartibi toʻgʻrisidagi yoʻriqnoma 1-ilovaga muvofiq tasdiqlansin. 2. Ayrim idoraviy normativ-huquqiy hujjatlar 2-ilovaga muvofiq oʻz kuchini yoʻqotgan deb topilsin. 3. Ushbu qaror Oʻzbekiston Respublikasi Prezidenti huzuridagi Tadbirkorlik subyektlarining huquqlari va qonuniy manfaatlarini himoya qilish boʻyicha vakili va Oʻzbekiston Respublikasi Savdo-sanoat palatasi bilan kelishilgan. 4. Mazkur qaror rasmiy eʼlon qilingan kundan eʼtiboran kuchga kiradi. 5. Mazkur qarorga 1-ilovaning 8-bandi birinchi xatboshisi 2023-yil 1-maydan kuchga kiradi. Ushbu Yoʻriqnoma banklar tomonidan rezident va norezident yuridik va jismoniy shaxslar, shu jumladan tadbirkorlik faoliyatini yuridik shaxs tashkil etmagan holda amalga oshirayotgan jismoniy shaxslar (bundan buyon matnda yakka tartibdagi tadbirkor deb yuritiladi), dehqon xoʻjaliklari, yuridik shaxslarning vakolatxonalari va filiallariga bank hisobvaraqlarini ochish, ularni yuritish hamda yopish tartibini belgilaydi. 1. Ushbu Yoʻriqnomada quyidagi tushunchalardan foydalaniladi: bank hisobvaragʻi — bank tomonidan shartnomaga muvofiq mijozga ochilgan hisobvaraq boʻlib, unga koʻra bank mijozning hisobvaragʻiga tushayotgan pul mablagʻlarini qabul qilish va hisobga kiritish, mijozning hisobvaragʻidan tegishli pul mablagʻlarini oʻtkazish hamda berish va hisobvaraq boʻyicha boshqa operatsiyalarni amalga oshirish haqidagi topshiriqlarini bajarish majburiyatini zimmasiga oladi; talab qilib olinguncha depozit hisobvaraq — mijozlarning birinchi talabi bilanoq beriladigan yoki oʻtkazib beriladigan mablagʻlarning hisobi yuritiladigan bank hisobvaragʻi; jamgʻarma depozit hisobvaraq — bu mijozlarning davriy badallari asosida shakllanib, muayyan maqsadni amalga oshirish uchun jamgʻariladigan va shu maqsad uchun yoʻnaltiriladigan yoxud shartnoma bekor qilinishi natijasida qaytariladigan mablagʻlar hisobi yuritiladigan bank hisobvaragʻi; muddatli depozit hisobvaraq — shartnomada qatʼiy kelishilgan muddatga qoʻyilgan mijozlarning mablagʻlari hisobi yuritiladigan bank hisobvaragʻi; metall hisobvaraq — banklar tomonidan mijozlarga qimmatbaho metallar bilan operatsiyalarni amalga oshirish va ularni hisobini yuritish uchun ochiladigan hisobvaraq; eskrou hisobvaraq — bank (eskrou agent) tomonidan hisobvaraq egasidan (deponentdan) olingan pul mablagʻlarini qabul qilish va saqlab turish uchun ochiladigan hamda eskrou shartnomasida belgilangan asoslar mavjud boʻlganda boshqa shaxsga (benefitsiarga) oʻtkazib berish majburiyatini nazarda tutadigan maxsus bank hisobvaragʻi; vakillik hisobvaragʻi — bankning Oʻzbekiston Respublikasi Markaziy bankida (bundan buyon matnda Markaziy bank deb yuritiladi) yoki boshqa bankda, shuningdek vakillik hisobvaragʻi ochish vakolatiga ega boʻlgan tashkilotlarning Markaziy bankda ochilgan, banklararo toʻlovlarni oʻtkazishga va oʻzaro hisob-kitoblarni amalga oshirishga moʻljallangan hisobvaragʻi; vakillik hisobvaragʻi ochish vakolatiga ega boʻlgan tashkilotlar — “Milliy kliring markazi” AJ va “Qimmatli qogʻozlar markaziy depozitariysi” AJ; Bank depozitorlarining milliy axborotlar bazasi (bundan buyon matnda BDMAB deb yuritiladi) — banklar tomonidan mijozlarga bank hisobvaraqlari ochishda ularga xos raqam (mijoz kodi) berish, ularning hisobvaraqlari roʻyxatini qoldiq mablagʻlari haqida maʼlumot saqlamagan holda yuritish hamda mijozlarga tegishli hisobvaraqlar toʻgʻrisidagi maʼlumotlarni olishni taʼminlaydigan, Markaziy bankning Axborotlashtirish Bosh Markazi tomonidan yuritiladigan axborotlar bazasi. 2. Mijozlar banklarda quyidagi turdagi bank hisobvaraqlarini ochishlari mumkin: a) talab qilib olinguncha depozit hisobvaraqlari; b) jamgʻarma depozit hisobvaraqlari; v) muddatli depozit hisobvaraqlari; g) metall hisobvaraqlari; g1) eskrou hisobvaraqlari; d) vakillik hisobvaraqlari; e) boshqa depozit hisobvaraqlari. 3. Xoʻjalik yurituvchi subyektning davlat roʻyxatidan oʻtganidan soʻng birinchi marta milliy valyutada ochgan talab qilib olinguncha depozit hisobvaragʻi uning asosiy talab qilib olinguncha depozit hisobvaragʻi (bundan buyon matnda asosiy hisobvaraq deb yuritiladi) hisoblanadi. Xoʻjalik yurituvchi subyekt asosiy hisobvaragʻini ochgandan keyin milliy va chet el valyutasida ochadigan barcha talab qilib olinguncha depozit hisobvaraqlari uning ikkilamchi hisobvaraqlari hisoblanadi. Gʻazna ijrosi bilan qamrab olingan tashkilotlarga banklarda asosiy hisobvaraq ochilmagan holda toʻlov terminallari tushumlari, naqd puldagi toʻlovlar, jamgʻarma va muddatli depozitlar, bank korporativ kartalaridagi mablagʻlar hamda maxsus maqsadli mablagʻlar hisobini yuritish uchun, shuningdek qonunchilikda nazarda tutilgan boshqa hollarda bank hisobvaraqlari ochilishi mumkin. 4. BDMABda bank hisobvaraqlarini ochish, boshqa bankka oʻtkazish, yopish, mablagʻlarni hisobdan chiqarish amallarini vaqtincha toʻxtatib turish va ularni qayta tiklash toʻgʻrisidagi maʼlumotlar banklar tomonidan yuboriladigan elektron soʻrovlar asosida shakllantiriladi hamda Markaziy bankning Axborotlashtirish Bosh Markazi tomonidan shu kunning oʻzida mijozga xizmat koʻrsatuvchi banklarga va Oʻzbekiston Respublikasi Soliq qoʻmitasiga uzatiladi. Ushbu maʼlumotlar bankning maʼlumotlar bazasiga dasturiy ravishda kiritiladi va bank tomonidan oʻzgartirishga ruxsat etilmaydi. 5. Mijozlar tomonidan bank hisobvaraqlari ochilayotganda, bank hisobvaragʻi shartnomasi (jismoniy shaxslarning omonati boʻyicha bank omonati shartnomasi, vakillik hisobvaragʻi boʻyicha vakillik munosabatlari toʻgʻrisida shartnoma) (bundan buyon matnda shartnoma deb yuritiladi) tuziladi. Bank va uning mijozlari oʻrtasidagi shartnomalar yozma shaklda, elektron shaklda yoki masofadan xizmat koʻrsatish tizimlari orqali oferta shartnomasini tasdiqlash orqali tuzilishi mumkin. Shartnomada bank mijozning bank hisobvaragʻiga mablagʻlarni kirim qilish va hisobdan chiqarish, mijozning bank hisobvaragʻidagi mablagʻlarni tasarruf etish borasidagi topshiriqlarini ijro etish shartlari, bu boradagi mijoz hamda bankning huquq va majburiyatlari, bank xizmatlari uchun toʻlanishi lozim boʻlgan vositachilik haqi miqdori va boshqa shartlar belgilab olinadi. Banklar tomonidan tadbirkorlik faoliyati subyektlaridan hujjatlarga muhr qoʻyish yoki hujjatlarni muhr bilan tasdiqlashni talab etish taqiqlanadi. Banklar tomonidan ushbu Yoʻriqnomaning 2-bandida koʻrsatilmagan, biroq mijozlarga bank xizmatlarini koʻrsatish bilan bogʻliq bank hisobvaraqlarini (kredit (ssuda), lizing, tranzit va boshqalar) ochish, yuritish va yopish tartibi bankning ichki hujjatlari bilan tartibga solinadi. 6. Mijozlar tomonidan bank hisobvaraqlari ochish uchun bankka mazkur Yoʻriqnomada koʻzda tutilgan hujjatlar taqdim qilingan kundan soʻng, banklar keyingi ish kunidan kechiktirmay, ularga bank hisobvaraqlari ochishlari shart, bundan norezident jismoniy va yuridik shaxslarga bank hisobvaragʻi ochish hamda qonunchilik hujjatlarida nazarda tutilgan holatlar mustasno. Banklar norezident jismoniy va yuridik shaxslar tomonidan bankka ushbu Yoʻriqnomada nazarda tutilgan barcha hujjatlar taqdim etilganidan soʻng, oʻn besh kundan kechiktirmay ularga bank hisobvaraqlari ochishlari shart, bundan qonunchilik hujjatlarida koʻrsatilgan holatlar mustasno. Bank hisobvaraqlari ochish uchun hujjatlar mijozning imzolar namunalari qoʻyilgan varaqchasida koʻrsatilgan yoki yuridik shaxslar nomidan vakil qilingan shaxslar tomonidan taqdim qilinadi, taʼsischilari Oʻzbekiston Respublikasi rezidenti boʻlgan yuridik shaxslar, yakka tartibdagi tadbirkorlar hamda IT-Park rezidenti boʻlgan, taʼsischisi norezident boʻlgan yuridik shaxslarga masofadan turib bank hisobvaragʻi ochish holatlari bundan mustasno. Banklar tomonidan ushbu Yoʻriqnomada koʻzda tutilgan hujjatlardan boshqa qoʻshimcha hujjatlarni talab qilish taqiqlanadi. Mijozlar bank hisobvaragʻi ochish uchun taqdim qilingan hujjatlarning haqiqiyligi uchun javobgar boʻladilar. 7. Jinoiy faoliyatdan olingan daromadlarni legallashtirishga, terrorizmni moliyalashtirishga va ommaviy qirgʻin qurolini tarqatishni moliyalashtirishga qarshi kurashish toʻgʻrisidagi qonunchilik hujjatlari talablaridan kelib chiqqan holda, bank mijozga bank hisobvaragʻi ochishni rad etishga haqli. Kripto-birjada kripto-aktivlar savdolari ishtirokchilari boʻlgan norezident yuridik shaxslarga bank hisobvaragʻi ochishda banklar ushbu norezident yuridik shaxslarni va ularning hisobvaraqlariga kirim qilinadigan mablagʻlarning kelib chiqish manbalarini “Oʻz mijozingni bil” (KYS, e-KYS va/yoki video-KYS) va “Jinoiy faoliyatdan olingan daromadlarni legallashtirishga va terrorizmni moliyalashtirishga qarshi kurashish” (AML/SFT) tizimlariga muvofiq oʻrganishi shart. 8. Banklar Jinoiy faoliyatdan olingan daromadlarni legallashtirishga qarshi kurashish boʻyicha moliyaviy choralar ishlab chiquvchi guruhning (FATF) talablaridan kelib chiqib, “Oʻz mijozingni bil” (KYS, e-KYS va/yoki video-KYS) va “Jinoiy faoliyatdan olingan daromadlarni legallashtirishga va terrorizmni moliyalashtirishga qarshi kurashish” (AML/SFT) tizimlariga muvofiq, ariza beruvchilarni masofadan turib identifikatsiya qilish uchun zarur shart-sharoitlar mavjud boʻlganda, taʼsischilari Oʻzbekiston Respublikasi rezidentlari boʻlgan yuridik shaxslar, yakka tartibdagi tadbirkorlar hamda IT-Park rezidenti boʻlgan, taʼsischisi norezident boʻlgan yuridik shaxslar bank hisobvaraqlarini masofadan turib ochishi mumkin. Davlat roʻyxatidan oʻtkazish jarayonida tadbirkorlik subyektlariga masofadan turib bank hisobvaragʻini ochish Tadbirkorlik subyektlarini davlat roʻyxatidan oʻtkazish va hisobga qoʻyishning avtomatlashtirilgan tizimida yoki bankning rasmiy veb-saytida joylashtirilgan bank hisobvaragʻi shartnoma ofertasini akseptlash yoʻli bilan amalga oshiriladi. Taʼsischilari Oʻzbekiston Respublikasi rezidentlari boʻlgan yuridik shaxslar, yakka tartibdagi tadbirkorlar hamda IT-Park rezidenti boʻlgan, taʼsischisi norezident boʻlgan yuridik shaxslarga bank hisobvaraqlari masofadan turib ochilganda, ular nomidan toʻlovlarni (bank amaliyotlarini) amalga oshiruvchi shaxslar belgilangan tartibda identifikatsiya qilinib, elektron raqamli imzosi yoki qoʻlda qoʻyilgan imzolar namunalari elektron qurilmalar orqali olinganda, qogʻozda imzolar namunalari qoʻyilgan varaqcha talab etilmaydi. 9. Bank mijozlari boʻlgan yuridik shaxslar, yakka tartibdagi tadbirkorlar hamda dehqon xoʻjaliklarining bank hisobvaraqlarini ochish uchun asos boʻlgan barcha hujjatlari hamda ushbu hujjatlarga oʻzgartirish va qoʻshimchalar nusxalari har bir mijoz uchun ochilgan yuridik yigʻmajildlarda saqlanadi. Yuridik yigʻmajildlardagi maʼlumotlar elektron shaklda bankning maxsus dasturiy taʼminotlari orqali har bir mijoz boʻyicha shakllantirilishi mumkin. 10. Banklarda mijozlarning bank hisobvaraqlarini roʻyxatga olish kitobi elektron shaklda yuritiladi hamda unda quyidagi maʼlumotlar koʻrsatilishi lozim: mijozning nomi; yuridik shaxslar va yuridik shaxs tashkil etgan holdagi dehqon xoʻjaligi uchun — soliq toʻlovchining identifikatsiya raqami (STIR); jismoniy shaxslar, yakka tartibdagi tadbirkor hamda yuridik shaxs tashkil etmagan holdagi dehqon xoʻjaligi uchun — jismoniy shaxsning shaxsiy identifikatsiya raqami (JSHSHIR); bank hisobvaragʻi raqami; bank hisobvaragʻi ochilgan va yopilgan sana; bank hisobvaragʻini yopish uchun asos. Bank hisobvaraqlarini roʻyxatga olish kitobida bank ichki hujjatlariga muvofiq boshqa maʼlumotlar ham koʻrsatilishi mumkin. 11. Tadbirkorlik faoliyati subyektlari boʻlgan rezident yuridik shaxslar, yakka tartibdagi tadbirkorlar hamda dehqon xoʻjaliklari tomonidan milliy va chet el valyutasida talab qilib olinguncha depozit hisobvaraqlari ochish uchun bankka quyidagi hujjatlar taqdim qilinadi: bank hisobvaragʻi ochish toʻgʻrisida ariza; imzolar namunalari qoʻyilgan ikki dona varaqcha; mijoz nomidan toʻlov hujjatlarini imzolash vakolatiga ega shaxsning shaxsini tasdiqlovchi hujjatining (biometrik pasport yoki identifikatsiya ID-kartasi yoxud yangi namunadagi haydovchilik guvohnomasi) asli yoki Oʻzbekiston Respublikasi Yagona interaktiv davlat xizmatlari portali va/yoki “Ijtimoiy karta” mobil ilovasi orqali beriladigan elektron shakli. 12. Tadbirkorlik faoliyati subyekti boʻlmagan rezident yuridik shaxslar tomonidan milliy va chet el valyutasida talab qilib olinguncha depozit hisobvaraqlari ochish uchun bankka quyidagi hujjatlar taqdim qilinadi: bank hisobvaragʻi ochish toʻgʻrisida ariza; imzolar namunalari qoʻyilgan varaqcha; tadbirkorlik faoliyati subyekti boʻlmagan rezident yuridik shaxslar tomonidan taʼsis hujjatlari (taʼsis shartnomasi, ustav) hamda ularga kiritilgan oʻzgartirish va qoʻshimchalar, shuningdek yuridik shaxs nomidan toʻlov hujjatlarini imzolash vakolatiga ega shaxsning shaxsini tasdiqlovchi hujjatining (biometrik pasport yoki identifikatsiya ID-kartasi yoxud yangi namunadagi haydovchilik guvohnomasi) asli yoki Oʻzbekiston Respublikasi Yagona interaktiv davlat xizmatlari portali va/yoki “Ijtimoiy karta” mobil ilovasi orqali beriladigan elektron shakli; soliq organlarida hisobga qoʻyilganligini tasdiqlovchi hujjat (guvohnoma). 13. Rezident yuridik shaxslarning vakolatxonalari va (yoki) filiallariga talab qilib olinguncha depozit hisobvaraqlari ochish uchun vakolatxona va filiallar tomonidan bankka quyidagi hujjatlar taqdim qilinadi: bank hisobvaragʻi ochish toʻgʻrisida ariza; rezident yuridik shaxslarning vakolatxonalari va (yoki) filiallarining iltimosnomasi (iltimosnomada “Soliq toʻlovchining identifikatsiya raqami” va “Xos raqami” (mijoz kodi) koʻrsatilgan boʻlishi shart); rezident yuridik shaxslar, ularning vakolatxonalari va (yoki) filiallari tomonidan imzolar namunalari qoʻyilgan varaqcha; vakolatxona yoki filialga berilgan vakolatlarni belgilovchi hujjat hamda vakolatxona yoki filial nomidan toʻlov hujjatlarini imzolash vakolatiga ega shaxsning shaxsini tasdiqlovchi hujjatining (biometrik pasport yoki identifikatsiya ID-kartasi yoxud yangi namunadagi haydovchilik guvohnomasi) asli yoki Oʻzbekiston Respublikasi Yagona interaktiv davlat xizmatlari portali va/yoki “Ijtimoiy karta” mobil ilovasi orqali beriladigan elektron shakli. 14. Yuridik shaxslar ustav kapitalini shakllantirish uchun davlat roʻyxatidan oʻtgunlariga qadar taʼsischilarning (ishtirokchilarning) dastlabki badallarini kiritish uchun milliy va/yoki chet el valyutasida 29801 — “Mijozlar bilan hisob-kitoblar” hisobvaragʻi taʼsischilar (ishtirokchilar) murojaati asosida ochilishi mumkin. Bunda, taʼsischilar (ishtirokchilar) nomidan vakil qilingan shaxs tomonidan bankka quyidagi hujjatlar taqdim etiladi: bank hisobvaragʻi ochish toʻgʻrisida ariza; imzolar namunalari qoʻyilgan varaqcha; taʼsischilar nomidan toʻlov hujjatlarini imzolash vakolatiga ega shaxsning shaxsini tasdiqlovchi hujjatining (biometrik pasport yoki identifikatsiya ID-kartasi yoxud yangi namunadagi haydovchilik guvohnomasi) asli yoki Oʻzbekiston Respublikasi Yagona interaktiv davlat xizmatlari portali va/yoki “Ijtimoiy karta” mobil ilovasi orqali beriladigan elektron shakli. 15. Davlat roʻyxatidan oʻtgandan keyin yuridik shaxslarga mazkur Yoʻriqnomada belgilangan tartibda asosiy hisobvaraq ochilib, 29801 — “Mijozlar bilan hisob-kitoblar” hisobvaragʻidagi mablagʻlar ularning topshiriqlari asosida asosiy hisobvaraqqa oʻtkaziladi va 29801 — “Mijozlar bilan hisob-kitoblar” hisobvaragʻi yopiladi. 16. Faoliyatini Oʻzbekiston Respublikasida amalga oshiruvchi norezident yuridik shaxslar (diplomatik vakolatxonalar, xalqaro tashkilotlar va ularning filiallari, tijorat faoliyatini amalga oshirmaydigan boshqa xorijiy tashkilotlar vakolatxonalari hamda doimiy muassasalar), tovar-xom ashyo birjasining ochiq elektron savdolarida qatnashuvchilar, uyushgan savdolarda aksiya va korporativ obligatsiyalarni sotuvchi (sotib oluvchi) chet ellik investorlar, shuningdek kripto-birjada kripto-aktivlar savdolari ishtirokchilari boʻlgan norezident yuridik shaxslar (bundan buyon matnda norezident yuridik shaxs deb yuritiladi) talab qilib olinguncha depozit hisobvaraqlari ochish uchun bankka quyidagi hujjatlarni taqdim qiladilar: bank hisobvaragʻi ochish toʻgʻrisida ariza; agar qonunchilik hujjatlarida boshqacha tartib nazarda tutilgan boʻlmasa, soliq organlari tomonidan soliq toʻlovchining identifikatsiya raqami berilganligi toʻgʻrisidagi guvohnomaning nusxasi; imzolar namunalari qoʻyilgan varaqcha; norezident yuridik shaxs nomidan toʻlov hujjatlarini imzolash vakolatiga ega shaxsning shaxsini tasdiqlovchi hujjatining (biometrik pasport yoki identifikatsiya ID-kartasi yoxud yangi namunadagi haydovchilik guvohnomasi) asli yoki Oʻzbekiston Respublikasi Yagona interaktiv davlat xizmatlari portali va/yoki “Ijtimoiy karta” mobil ilovasi orqali beriladigan elektron shakli; norezident yuridik shaxsning taʼsis hujjatlari (taʼsis shartnomasi, ustav) hamda ularga kiritilgan oʻzgartirish va qoʻshimchalarning konsullik yoki notarius tomonidan tasdiqlangan nusxasi; tovar-xom ashyo birjasining ochiq elektron savdolarida qatnashuvchi norezident yuridik shaxs va birja brokeri oʻrtasida brokerlik xizmatlarini koʻrsatish toʻgʻrisidagi shartnoma nusxasi; uyushgan savdolarda aksiya va korporativ obligatsiyalarni sotuvchi (sotib oluvchi) chet ellik investorlar — norezident yuridik shaxslar va investitsiya vositachisi oʻrtasida brokerlik xizmatlarini koʻrsatish toʻgʻrisidagi shartnoma nusxasi; kripto-birjada kripto-aktivlar savdolari ishtirokchilari boʻlgan norezident yuridik shaxs va kripto-birja oʻrtasida munosabatlarni oʻrnatish toʻgʻrisidagi shartnoma nusxasi. Kripto-birjada kripto-aktivlar savdolari ishtirokchilari boʻlgan norezident yuridik shaxslarga Oʻzbekiston Respublikasi Markaziy banki tomonidan soʻmga nisbatan rasmiy kurslari belgilanadigan chet el valyutalarida bank hisobvaraqlari ochilishi mumkin. 17. Rezident jismoniy shaxslar tomonidan milliy va chet el valyutasida depozit, metall hisobvaraqlar ochish uchun bankka hisobvaraq ochish toʻgʻrisida ariza hamda shaxsini tasdiqlovchi hujjatning (biometrik pasport yoki identifikatsiya ID-kartasi yoxud yangi namunadagi haydovchilik guvohnomasi) asli yoki Oʻzbekiston Respublikasi Yagona interaktiv davlat xizmatlari portali va/yoki “Ijtimoiy karta” mobil ilovasi orqali beriladigan elektron shakli taqdim qilinadi, bundan mijozlarni raqamli identifikatsiya qilish holatlari mustasno. Jismoniy shaxslar oʻzini oʻzi band qilgan jismoniy shaxs sifatida bank hisobvaragʻi ochish uchun mazkur bandning birinchi xatboshisida koʻrsatilgan hujjatlarga qoʻshimcha tarzda oʻzini oʻzi band qilgan shaxs sifatida roʻyxatdan oʻtganligi toʻgʻrisida maʼlumotnomaning asli yoki Oʻzbekiston Respublikasi Yagona interaktiv davlat xizmatlari portali va/yoki “Ijtimoiy karta” mobil ilovasi orqali beriladigan elektron shaklini taqdim etadilar. Norezident jismoniy shaxslar tomonidan milliy va chet el valyutasida depozit hisobvaraqlari ochish uchun bankka bank hisobvaragʻi ochish toʻgʻrisida ariza, norezident jismoniy shaxsning shaxsini tasdiqlovchi hujjatining (biometrik pasport yoki identifikatsiya ID-kartasi yoxud yangi namunadagi haydovchilik guvohnomasi) asli yoki elektron shakli, norezident jismoniy shaxsning Oʻzbekiston Respublikasida boʻlishini (yashashini) tasdiqlovchi hujjat taqdim qilinadi, bundan Oʻzbekiston Respublikasining xorijdagi diplomatik vakolatxonalari (konsullik muassasalari) orqali jismoniy shaxsning shaxsiy identifikatsiya raqamini (JSHSHIR) olgan IT-park rezidentlarining xorijiy mutaxassislarini raqamli identifikatsiya qilish (Fase-ID) yoxud bank bilan vakillik munosabatlarini oʻrnatgan bankning “Oʻz mijozingni bil” (KYS, e-KYS va/yoki video-KYS) hamda “Jinoiy faoliyatdan olingan daromadlarni legallashtirishga va terrorizmni moliyalashtirishga qarshi kurashish” (AML/SFT) tizimlariga tayangan holda bank hisobvaraqlarini masofadan turib ochish imkoniyati mavjud boʻlgan hollar mustasno. Banklar norezident jismoniy shaxslarga bank hisobvaragʻi ochishda ularning Oʻzbekiston Respublikasida muqim (uch oydan kam boʻlmagan) davrga roʻyxatdan oʻtganligi va faoliyat yuritayotganligini tasdiqlovchi hujjatlarni (Oʻzbekiston Respublikasida doimiy yoki vaqtinchalik roʻyxatdan oʻtganligi toʻgʻrisida maʼlumotnoma, ishlayotganligi yoki oʻqiyotganligi, daromad manbalarini tasdiqlovchi hujjatlarni) talab qilishi mumkin. Oʻzbekiston Respublikasining xorijdagi diplomatik vakolatxonalari (konsullik muassasalari) orqali jismoniy shaxsning shaxsiy identifikatsiya raqamini (JSHSHIR) olgan IT-park rezidentlarining xorijiy mutaxassislari masofadan turib bank hisobvaraqlarini ochishlari mumkin. Norezident jismoniy shaxs ilgari tegishli bankda bank hisobvaragʻini ochgan boʻlsa, ushbu bankda boshqa bank hisobvaraqlarini masofadan turib ochishi mumkin. Maxsus soliq rejimini olgan norezident jismoniy shaxslar tomonidan bankda hisobvaraq ochish uchun qoʻshimcha ravishda bankka maxsus soliq rejimini taqdim etish boʻyicha qaror taqdim qilinadi. Rezident va norezident jismoniy shaxslarga depozit hisobvaraqlari JSHSHIR asosida ochiladi. 171. Oʻn toʻrt yoshgacha boʻlgan voyaga yetmagan shaxs nomiga milliy va chet el valyutasida depozit, metall hisobvaraqlar ochish uchun ota-onadan biri yoki ularning oʻrnini bosuvchi shaxs (qonuniy vakili) tomonidan bankka hisobvaraq ochish toʻgʻrisida ariza, voyaga yetmagan shaxsning shaxsini tasdiqlovchi hujjatining (tugʻilganlik haqida guvohnoma) asli yoki Oʻzbekiston Respublikasi Yagona interaktiv davlat xizmatlari portali va/yoki “Ijtimoiy karta” mobil ilovasi orqali beriladigan elektron shakli hamda ota-onadan biri yoki ularning oʻrnini bosuvchi shaxsning (qonuniy vakili) shaxsini tasdiqlovchi hujjatining (biometrik pasport yoki identifikatsiya ID-kartasi yoxud yangi namunadagi haydovchilik guvohnomasi) asli yoki Oʻzbekiston Respublikasi Yagona interaktiv davlat xizmatlari portali va/yoki “Ijtimoiy karta” mobil ilovasi orqali beriladigan elektron shakli taqdim qilinadi. Bunda shaxsni tasdiqlovchi hujjatda voyaga yetmagan shaxsning jismoniy shaxsning shaxsiy identifikatsiya raqami (JSHSHIR) toʻgʻrisida maʼlumot koʻrsatilmagan hollarda, jismoniy shaxsning shaxsiy identifikasiya raqami haqida maʼlumot ham taqdim etiladi. 172. Oʻn toʻrt yoshdan oʻn sakkiz yoshgacha boʻlgan voyaga yetmagan shaxslar mazkur Yoʻriqnomaning 171-bandida belgilangan hisobvaraqlarni mustaqil ravishda ochishlari mumkin. Bunda ushbu shaxslar bankka hisobvaraq ochish toʻgʻrisida ariza hamda shaxsini tasdiqlovchi hujjatining (tugʻilganlik haqida guvohnoma, biometrik pasport yoki identifikatsiya ID-kartasi yoxud yangi namunadagi haydovchilik guvohnomasi) asli yoki Oʻzbekiston Respublikasi Yagona interaktiv davlat xizmatlari portali va/yoki “Ijtimoiy karta” mobil ilovasi orqali beriladigan elektron shaklini shaxsan taqdim qiladi, bundan mijozlarni raqamli identifikatsiya qilish holatlari mustasno. Voyaga yetmagan jismoniy shaxslarning bank hisobvaragʻi shartnomasida bank tomonidan ota-onadan biri yoki ularning oʻrnini bosuvchi shaxslar (qonuniy vakili) ularning voyaga yetmagan farzandlari bilan bogʻliq shubhali operatsiyalar haqida xabardor qilish belgilanishi lozim. 173. Mehribonlik uylari, Bolalar uylari, “Muruvvat” bolalar internat-uylari, “SOS — Oʻzbekiston bolalar mahallalari” uyushmasining filiallari, kichik hajmli bolalar uylari, tutingan (foster) oilalar va boshqa toʻliq davlat taʼminotidagi muassasalarda yoki boshqa tashkilotlarda tarbiyalanayotgan (joylashtirilgan) yetim yoki ota-ona qaramogʻidan mahrum boʻlgan bola uchun toʻlanadigan pensiya, nafaqa, alimentlar va boshqa toʻlovlarni jamlash maqsadida “Inson” ijtimoiy xizmatlar markazining murojaati asosida manfaatdor bola nomiga depozit hisobvaraqlari ochilishi mumkin. “Muruvvat” bolalar internat-uylariga joylashtirilgan yetim boʻlmagan yoki ota-ona qaramogʻidan mahrum boʻlmagan bola uchun toʻlanadigan pensiya, nafaqa, alimentlar ota-onadan biri yoki ularning oʻrnini bosuvchi shaxslar (qonuniy vakili) murojaati asosida manfaatdor bola nomiga depozit hisobvaraqlari ochilishi mumkin. Bunda hisobvaraqda jamlangan mablagʻlardan foydalanish mazkur hisobvaraqni ochish toʻgʻrisidagi shartnomada belgilanadi. 18. Rezident jismoniy shaxslarga raqamli identifikatsiyalash orqali bank hisobvaragʻi ochilganda, jismoniy shaxsning shaxsini tasdiqlovchi hujjatni taqdim etish talab etilmaydi hamda bank hisobvaragʻi ochish uchun asos boʻlgan hujjatlar elektron shaklda saqlanadi. 19. Yuridik shaxslar va yakka tartibdagi tadbirkorlar bank hisobvaraqlariga xizmat koʻrsatuvchi bankda ikkilamchi, jamgʻarma va muddatli depozit, metall hisobvaraqlarini ochish uchun hisobvaraq ochish toʻgʻrisida ariza taqdim qilinadi. Mazkur ariza elektron shaklda ham taqdim etilishi mumkin. 20. Yuridik shaxslar va yakka tartibdagi tadbirkorlar boshqa banklarda ikkilamchi, jamgʻarma va muddatli depozit, metall hisobvaraqlarni ochishda ham asosiy hisobvaraq ochish uchun koʻzda tutilgan hujjatlarni taqdim etishlari shart. 21. Qayta tashkil etilgan yuridik shaxslar asosiy va ikkilamchi hisobvaraqlar ochish uchun ushbu Yoʻriqnomaning mazkur bobida koʻrsatilgan hujjatlarni taqdim etadilar. 22. Qonunchilikka muvofiq undiruv qaratilmaydigan maxsus maqsadli hisobvaraqlar xoʻjalik yurituvchi subyektlarning arizasi asosida Oʻzbekiston Respublikasi Vazirlar Mahkamasining tegishli qaroriga muvofiq ochiladi. 23. Bank tomonidan Markaziy bank yoki boshqa bankda, shuningdek vakillik hisobvaragʻi ochish vakolatiga ega boʻlgan tashkilotlar tomonidan Markaziy bankda vakillik hisobvaragʻi ochilayotganda, ular oʻrtasida oʻzaro vakillik munosabatlari toʻgʻrisida shartnoma tuziladi. 24. Bank tomonidan Markaziy bankda yoki boshqa bankda, shuningdek vakillik hisobvaragʻi ochish vakolatiga ega boʻlgan tashkilotlar tomonidan Markaziy bankda milliy va chet el valyutasida vakillik hisobvaragʻi ochish uchun quyidagi hujjatlar taqdim qilinadi: bankning yoki vakillik hisobvaragʻi ochish vakolatiga ega boʻlgan tashkilotning barcha rekvizitlari koʻrsatilgan holda vakillik hisobvaragʻi ochish toʻgʻrisida ariza; imzolar namunalari qoʻyilgan varaqcha. 25. Yuridik shaxs boʻlgan norezident banklar (bundan buyon matnda norezident bank deb yuritiladi) tomonidan banklarda vakillik hisobvaraqlarini ochish uchun quyidagi hujjatlar taqdim qilinadi: norezident bankning toʻliq nomi va uni roʻyxatdan oʻtkazgan davlatdagi yuridik manzili koʻrsatilgan holda vakillik hisobvaragʻi ochish toʻgʻrisida ariza; imzolar namunalari qoʻyilgan varaqcha; roʻyxatdan oʻtkazgan davlatning vakolatli organi tomonidan berilgan litsenziyaning legallashtirilgan yoki apostil qoʻyilgan nusxasi; norezident bank tomonidan va u roʻyxatga olingan davlatda jinoiy faoliyatdan olingan daromadlarni legallashtirishga, terrorizmni moliyalashtirishga va ommaviy qirgʻin qurolini tarqatishni moliyalashtirishga qarshi kurashish sohasidagi xalqaro standartlar qoʻllanilishi toʻgʻrisidagi axborot. 26. Yangi tashkil etilayotgan bank taʼsischilari tomonidan bank ustav kapitalini shakllantirish va bank roʻyxatga olingunga qadar toʻlanadigan boj va yigʻimlar uchun mablagʻ yigʻish maqsadida Markaziy bank yoki tijorat bankida 29801 — “Mijozlar bilan hisob-kitoblar” hisobvaragʻi bank taʼsischilari murojaati asosida ochilishi mumkin. Bunda, taʼsischilar tomonidan bankka quyidagi hujjatlar taqdim etiladi: bank hisobvaragʻi ochish toʻgʻrisida ariza; imzolar namunalari qoʻyilgan varaqcha; mijoz nomidan toʻlov hujjatlarini imzolash vakolatiga ega shaxsning shaxsini tasdiqlovchi hujjatining (biometrik pasport yoki identifikatsiya ID-kartasi yoxud yangi namunadagi haydovchilik guvohnomasi) asli yoki Oʻzbekiston Respublikasi Yagona interaktiv davlat xizmatlari portali va/yoki “Ijtimoiy karta” mobil ilovasi orqali beriladigan elektron shakli. 27. Bank faoliyatini amalga oshirish huquqini beruvchi litsenziya olingandan soʻng 29801 — “Mijozlar bilan hisob-kitoblar” hisobvaragʻidagi mablagʻlar belgilangan tartibda ochilgan vakillik hisobvaragʻiga taʼsischilarning topshirigʻi asosida oʻtkaziladi va 29801 — “Mijozlar bilan hisob-kitoblar” hisobvaragʻi yopiladi. 28. Imzolar namunalari qoʻyilgan varaqcha shakli, shuningdek tadbirkorlik subyektlari boʻlmagan rezident yuridik shaxslar va norezident yuridik shaxslar tomonidan taqdim qilinadigan imzolar namunalari qoʻyilgan varaqchalar soni bankning ichki hujjatlariga muvofiq belgilanadi. Imzolar namunalari qoʻyilgan varaqchada quyidagilar boʻlishi kerak: mijozning nomi (familiyasi, ismi, otasining ismi); imzo qoʻyish vakolati berilgan shaxslarning — familiyasi, ismi, otasining ismi hamda ularning shaxsan qoʻyilgan imzosi; qonunchilik hujjatlariga muvofiq yuridik shaxslarda muhr mavjud boʻlishi talab qilingan taqdirda — muhr izi. Imzolar namunalari qoʻyilgan varaqchada bank ichki hujjatlariga muvofiq boshqa maʼlumotlar ham kiritilishi mumkin. 29. Banklar tomonidan taʼsischilari Oʻzbekiston Respublikasi rezidentlari boʻlgan yuridik shaxslar, yakka tartibdagi tadbirkorlar hamda IT-Park rezidenti boʻlgan, taʼsischisi norezident boʻlgan yuridik shaxslarga bank hisobvaraqlarini masofadan turib ochishda, ularning imzo namunalari qoʻyilgan varaqchada koʻrsatilgan rezident jismoniy shaxslarni identifikatsiyalash raqamli identifikatsiyalash orqali amalga oshirilishi mumkin. 30. Imzo namunalari bank mijozining shaxsan oʻzi tomonidan qoʻyilishi shart. Nogironligi boʻlgan shaxsning faksimil imzosi nogironligi boʻlgan shaxs tomonidan faqat, agar u oʻzining jismoniy nuqsonlari sababli zarur hujjatlarni imzolash chogʻida oʻz qoʻli bilan imzo qoʻyish imkoniyatiga ega boʻlmasa, qoʻllanilishi mumkin. Imzo qoʻyish vakolati berilgan shaxslarning imzolari bank xodimi ishtirokida qoʻyiladi, bundan masofadan turib bank hisobvaragʻi ochish hollari mustasno. 31. Rahbar tomonidan vakolat berilgan shaxslardan birortasi vaqtincha oʻzgarganda, vaqtincha vakolat berilgan shaxsning imzo namunasi qoʻyilib, amal qilish muddati koʻrsatilgan qoʻshimcha varaqcha taqdim qilinadi. Ushbu qoʻshimcha varaqcha rahbar tomonidan imzolanadi va muhrlanadi (tadbirkorlik faoliyati subyektlaridan muhr qoʻyish talab etilmaydi). 32. Imzolar namunalari qoʻyilgan varaqchaga yuridik shaxslarning asosiy muhri yoki yuridik shaxs filialining yoxud vakolatxonasining muhr izining namunasi qoʻyilishi shart. Toʻlov hujjatlariga aloqador boʻlmagan, alohida maqsadlar uchun muhrlardan (“Paketlar uchun”, “Ruxsatnomalar uchun”, “Devonxona”, “Maʼlumotlar uchun”, “Guvohnomalar uchun” kabilar) foydalanishga yoʻl qoʻyilmaydi. Muhr almashtirilganda yoki yoʻqolib qolganda, birinchi va ikkinchi imzo huquqi berilgan shaxslar tomonidan imzolangan iltimosnoma asosida bank vakolatli xodimi tomonidan muhr tayyorlatish uchun zarur boʻlgan muddat beriladi. Ushbu muddat oʻttiz kalendar kundan oshishi mumkin emas. Bir vaqtning oʻzida bankning vakolatli xodimi (bosh buxgalter yoki uning oʻrinbosari) muhr boʻlmagan vaqtda toʻlov hujjatlarini rasmiylashtirish tartibini belgilaydi, vaziyatdan kelib chiqqan holda hujjatlar muhr izisiz topshirilishiga ruxsat beradi. Mazkur band talablari tadbirkorlik faoliyati subyektlariga nisbatan tatbiq etilmaydi. 33. Bank hisobvaragʻi egasi oʻz manzilining oʻzgarganligi toʻgʻrisida xizmat koʻrsatayotgan bankka besh ish kuni davomida yozma yoki elektron shaklda xabar berishi shart. 34. Tadbirkorlik faoliyati subyekti boʻlmagan rezident yuridik shaxslar hamda budjetdan mablagʻ oluvchilar, rezident yuridik shaxslarning vakolatxonalari va filiallari, norezident yuridik shaxslar taʼsis hujjatlarida (taʼsis shartnomasida, ustavda) koʻrsatilgan maʼlumotlar (muassislar, aʼzolar yoki boshqa maʼlumotlar) oʻzgargan taqdirda, ular taʼsis hujjatlariga kiritilgan oʻzgartirish va qoʻshimchalarning nusxasini uch ish kuni ichida bankka taqdim qiladi. 35. Bank hisobvaragʻi boʻyicha operatsiyalar faqat bank hisobvaragʻi egasining farmoyishiga koʻra yoki bank hisobvaragʻidagi pul mablagʻlari tergovga qadar tekshiruvni amalga oshirayotgan organning mansabdor shaxsi, surishtiruvchi, tergovchi qarori boʻyicha yoxud sud ajrimiga koʻra xatlanganda, shuningdek qonunchilik hujjatlarida koʻzda tutilgan boshqa hollarda toʻxtatib qoʻyilishi mumkin. Bunday holda, pul mablagʻlari faqat qaror yoki ajrimda koʻrsatilgan summaga xatlanadi. Tadbirkorlik faoliyati subyektlarining banklardagi hisobvaraqlari boʻyicha operatsiyalarni toʻxtatib qoʻyish sud tartibida amalga oshiriladi, qonunchilik hujjatlarida koʻzda tutilgan holatlar bundan mustasno. 36. Barcha bank hisobvaraqlaridan mablagʻlarni hisobdan chiqarish amallarini vaqtincha toʻxtatib turish boʻyicha soʻrov faqat asosiy depozit hisobvaragʻini ochgan bank tomonidan qonunchilikda koʻzda tutilgan hollardagina shakllantiriladi. 37. Mijozlar ularga asosiy hisobvaraqni ochgan bank orqali boshqa banklarda ochilgan oʻzining barcha bank hisobvaraqlari haqidagi maʼlumotlarni olishlari mumkin. 38. Oʻzbekiston Respublikasining “Toʻlovga qobiliyatsizlik toʻgʻrisida”gi Qonuni talablari asosida sudgacha sanatsiya qilish, tashqi boshqarish va tugatishga doir ish yuritish tartib-taomillari qoʻllaniladigan qarzdor yuridik shaxslar va yakka tartibdagi tadbirkorning asosiy hisobvaragʻiga mos ravishda soʻmdagi sudgacha sanatsiya, kreditorlar bilan hisob-kitob qiluvchi maxsus hisobvaraq yoki yagona hisobvaraq maqomi beriladi. Mazkur qonun talablari asosida sudgacha sanatsiya, kreditorlar bilan hisob-kitob qiluvchi maxsus hisobvaraq yoki yagona hisobvaraqdan foydalanish tartibi qonunchilik hujjatlari bilan tartibga solinadi. 39. Asosiy hisobvaraqni boshqa bankda ochish uchun mijoz tomonidan mazkur Yoʻriqnomaning 2-bobida nazarda tutilgan hujjatlar taqdim qilinadi. Ushbu hujjatlar asosida asosiy hisobvaraqni ochayotgan bank mijozga 29801 — “Mijozlar bilan hisob-kitoblar” hisobvaragʻi ochadi. Mijoz tomonidan bankka chek daftarchalari va toʻlov terminallari (mavjud boʻlsa) qaytariladi, asosiy hisobvaraqni boshqa bankka oʻtkazish uchun ariza taqdim etiladi hamda asosiy hisobvaraqdagi qoldiq mablagʻni asosiy hisobvaraq ochilayotgan bankdagi 29801 — “Mijozlar bilan hisob-kitoblar” hisobvaragʻiga oʻtkazish boʻyicha toʻlov topshiriqnomasi taqdim etiladi. Asosiy hisobvaraqni boshqa bankka oʻtkazayotgan bank qoldiq mablagʻlarni 29801 — “Mijozlar bilan hisob-kitoblar” hisobvaragʻiga oʻtkazish boʻyicha mijozning toʻlov topshiriqnomasini ijro etgandan keyin BDMABga asosiy hisobvaraqni boshqa bankka oʻtkazish boʻyicha soʻrov shakllantiradi. Mazkur soʻrov uch ish kuni davomida faol boʻladi. Ushbu muddat ichida asosiy hisobvaraq ochilmagan taqdirda, asosiy hisobvaraqni yopayotgan bank tomonidan soʻrov takroran shakllantiriladi. Asosiy hisobvaraq ochilayotgan bankdagi 29801 — “Mijozlar bilan hisob-kitoblar” hisobvaragʻiga mablagʻlar kirim qilingandan soʻng yangi asosiy hisobvaraq ochiladi. Bunda, 29801 — “Mijozlar bilan hisob-kitoblar” hisobvaragʻidagi mablagʻlar asosiy hisobvaraqqa bank tomonidan memorial order bilan oʻtkazilib, 29801 — “Mijozlar bilan hisob-kitoblar” hisobvaragʻi yopiladi. Mijozning asosiy hisobvaragʻi boshqa bankka koʻchirilganda, uning ikkilamchi hisobvaraqlari yopilmaydi va asosiy hisobvaraqning nazorat kalitidan tashqari barcha maʼlumotlar oʻzgarmagan holda saqlanadi. Oʻtkazilgan asosiy hisobvaraq boʻyicha kelib tushgan toʻlov va ijro hujjatlari roʻyxatdan oʻtkazilgach, ular yangi asosiy hisobvaraq ochilgan bank (filial) nomi koʻrsatilgan holda qaytarib yuboriladi. 40. Xoʻjalik yurituvchi subyektlarning Oʻzbekiston Respublikasi Vazirlar Mahkamasining qarorlari asosida ochiladigan qonunchilikka muvofiq undiruv qaratilmaydigan maxsus maqsadli hisobvaraqlari ushbu qarorlarda belgilangan vaqtincha foydalanish muddati tugagan sanadan keyingi ish kuni yopiladi. Ushbu hisobvaraqlardagi mablagʻlar qoldigʻi bank tomonidan memorial order bilan xoʻjalik yurituvchi subyektning asosiy hisobvaragʻiga oʻtkaziladi. Bunda, ushbu hisobvaraqni yopish uchun ariza olish talab etilmaydi. 41. Shartnoma mijozning arizasiga muvofiq istalgan vaqtda yoki unda koʻrsatilgan holatlar yuz berganda bekor qilinadi. Shartnomaning bekor qilinishi mijozning bank hisobvaragʻini yopish uchun asos boʻladi. Shartnoma sud orqali bekor qilinganda ham bank hisobvaraqlari yopilishi mumkin. 42. Roʻyxatdan oʻtkazuvchi organ tomonidan moliya-xoʻjalik faoliyatini amalga oshirmayotgan harakatsiz holatga oʻtkazilgan tadbirkorlik subyektlari davlat reyestridan chiqarilgan kundan eʼtiboran shartnoma bekor qilingan hisoblanadi. 43. Ixtiyoriy tugatilayotgan va (yoki) moliya-xoʻjalik faoliyatini amalga oshirmayotgan tadbirkorlik subyektlarining bank hisobvaraqlarini yopish Oʻzbekiston Respublikasi Vazirlar Mahkamasining 2019-yil 21-avgustdagi 704-son “Tadbirkorlik subyektlarini ixtiyoriy tugatish va ularning faoliyatini toʻxtatish tartibi hamda Moliya-xoʻjalik faoliyatini amalga oshirmayotgan tadbirkorlik subyektlarini davlat reyestridan chiqarish tartibi toʻgʻrisidagi nizomlarni tasdiqlash haqida”gi qaroriga asosan amalga oshiriladi. 44. Nodavlat notijorat tashkilotlari tugatilayotganda, ularning bank hisobvaraqlarini yopish Oʻzbekiston Respublikasi Vazirlar Mahkamasining 2015-yil 15-yanvardagi 5-son qarori bilan tasdiqlangan Nodavlat notijorat tashkilotlarini tugatish tartibi toʻgʻrisida nizomga asosan amalga oshiriladi. 45. Ushbu Yoʻriqnomaning 43 va 44-bandlarida koʻzda tutilmagan xoʻjalik yurituvchi subyektlarning faoliyati tugatilayotganda, yakka tartibdagi tadbirkorning faoliyati toʻxtatilayotganda, ular tomonidan xizmat koʻrsatuvchi bankka ariza bilan murojaat qilinadi hamda foydalanilmagan cheklar va toʻlov terminallari (mavjud boʻlsa) qaytariladi. Ushbu subyektlarning asosiy hisobvaragʻini yopishdan oldin ularga ochilgan barcha ikkilamchi hisobvaraqlar ularning arizasi asosida yopiladi. Mazkur subyektlarning asosiy hisobvaragʻini yopishdan oldin ularning soliq qarzi mavjudligi “Elektron hukumat” tizimi idoralararo integratsiyalashuv platformasi orqali tekshiriladi. Soliq qarzi mavjud boʻlganda, asosiy hisobvaraqni yopishga yoʻl qoʻyilmaydi. Xoʻjalik yurituvchi subyektlarning tashqi savdo operatsiyalarining yagona elektron axborot tizimiga kiritilgan kontraktlari boʻyicha qarzdorliklar mavjud boʻlgan taqdirda, ushbu qarzdorliklar Oʻzbekiston Respublikasi Vazirlar Mahkamasining 2021-yil 14-apreldagi 216-son “Tashqi savdo operatsiyalarining yagona elektron axborot tizimidan umidsiz qarzdorliklarni hisobdan chiqarish tartibi toʻgʻrisidagi nizomni tasdiqlash haqida”gi qarorida belgilangan tartibda hisobdan chiqarilgandan soʻng asosiy hisobvaraq belgilangan tartibda yopiladi. 46. Bank hisobvaraqlari yopilayotganda, bankning vakolatli xodimi yopilayotgan bank hisobvaragʻidan mijozga oxirgi marta koʻchirma berilgan kundan boshlab ushbu bank hisobvaragʻiga kiritilgan barcha yozuvlarni hujjatlar boʻyicha sinchiklab tekshirishi, ssuda va bank xizmatlari uchun hisoblangan hamda toʻlangan foizlarni inobatga olgan holda chiqarilgan oxirgi qoldiqning toʻgʻriligiga ishonch hosil qilishi va yopilayotgan bank hisobvaragʻiga tegishli yozuvlarni kiritib, imzo chekishi shart. Mijozning barcha taqdim qilingan talablardan ozod boʻlgan pul mablagʻlarining qoldigʻi mijoz (tugatuvchi) topshirigʻiga asosan boshqa hisobvaraqqa oʻtkazilganidan soʻng bank hisobvaragʻi yopiladi. 47. Banklarning yoki vakillik hisobvaragʻi ochish vakolatiga ega boʻlgan tashkilotlarning vakillik hisobvaraqlari ularning vakillik munosabatlarini toʻxtatish toʻgʻrisidagi arizasiga koʻra, shuningdek banklar yoki vakillik hisobvaragʻi ochish vakolatiga ega boʻlgan tashkilotlarni tugatish toʻgʻrisidagi qonunchilik hujjatlari asosida yopiladi. 48. Ushbu Yoʻriqnoma talablarini buzgan shaxslar qonunchilik hujjatlariga muvofiq javobgar boʻladilar. 1. Oʻzbekiston Respublikasi Markaziy banki boshqaruvining 2008-yil 23-avgustdagi 18/6-son “Oʻzbekiston Respublikasi bank depozitorlarining milliy axborotlar bazasi va unda mijozlarga xos raqam berish hamda bank hisobvaraqlari roʻyxatini yuritish tartibi toʻgʻrisidagi nizomni tasdiqlash haqida”gi qarori (roʻyxat raqami 1863, 2008-yil 27-sentabr) (Oʻzbekiston Respublikasi qonun hujjatlari toʻplami, 2008-y., 40-41-son, 414-modda). 2. Oʻzbekiston Respublikasi Markaziy banki boshqaruvining 2010-yil 11-maydagi 18/5-son “Oʻzbekiston Respublikasi bank depozitorlarining milliy axborotlar bazasi va unda mijozlarga xos raqam berish hamda bank hisobvaraqlari roʻyxatini yuritish tartibi toʻgʻrisidagi nizomga qoʻshimchalar kiritish haqida”gi qarori (roʻyxat raqami 1863-1, 2010-yil 25-may) (Oʻzbekiston Respublikasi qonun hujjatlari toʻplami, 2010-y., 21-son, 163-modda). 3. Oʻzbekiston Respublikasi Markaziy banki boshqaruvining 2014-yil 14-martdagi 7/1-son “Oʻzbekiston Respublikasi bank depozitorlarining milliy axborotlar bazasi va unda mijozlarga xos raqam berish hamda bank hisobvaraqlari roʻyxatini yuritish tartibi toʻgʻrisidagi nizomga oʻzgartirishlar kiritish haqida”gi qarori (roʻyxat raqami 1863-2, 2014-yil 2-aprel) (Oʻzbekiston Respublikasi qonun hujjatlari toʻplami, 2014-y., 14-son, 159-modda). 4. Oʻzbekiston Respublikasi Markaziy banki boshqaruvining 2014-yil 20-sentabrdagi 32/3-son “Oʻzbekiston Respublikasi bank depozitorlarining milliy axborotlar bazasi va unda mijozlarga xos raqam berish hamda bank hisobvaraqlari roʻyxatini yuritish tartibi toʻgʻrisidagi nizomga oʻzgartirish va qoʻshimchalar kiritish haqida”gi qarori (roʻyxat raqami 1863-3, 2014-yil 30-sentabr) (Oʻzbekiston Respublikasi qonun hujjatlari toʻplami, 2014-y., 40-son, 503-modda). 5. Oʻzbekiston Respublikasi Markaziy banki boshqaruvining 2016-yil 28-dekabrdagi 41/1-son “Oʻzbekiston Respublikasi bank depozitorlarining milliy axborotlar bazasi va unda mijozlarga xos raqam berish hamda bank hisobvaraqlari roʻyxatini yuritish tartibi toʻgʻrisidagi nizomga oʻzgartirishlar kiritish haqida”gi qarori (roʻyxat raqami 1863-4, 2017-yil 5-yanvar) (Oʻzbekiston Respublikasi qonun hujjatlari toʻplami, 2017-y., 1-son, 21-modda). 6. Oʻzbekiston Respublikasi Markaziy banki boshqaruvining 2017-yil 24-iyundagi 14/5-son “Oʻzbekiston Respublikasi bank depozitorlarining milliy axborotlar bazasi va unda mijozlarga xos raqam berish hamda bank hisobvaraqlari roʻyxatini yuritish tartibi toʻgʻrisidagi nizomga oʻzgartirishlar kiritish haqida”gi qarori (roʻyxat raqami 1863-5, 2017-yil 4-iyul) (Oʻzbekiston Respublikasi qonun hujjatlari toʻplami, 2017-y., 27-son, 628-modda). 7. Oʻzbekiston Respublikasi Markaziy banki boshqaruvining 2018-yil 22-sentabrdagi 30/9-son “Oʻzbekiston Respublikasi bank depozitorlarining milliy axborotlar bazasi va unda mijozlarga xos raqam berish hamda bank hisobvaraqlari roʻyxatini yuritish tartibi toʻgʻrisidagi nizomga oʻzgartirish va qoʻshimchalar kiritish haqida”gi qarori (roʻyxat raqami 1863-6, 2018-yil 26-oktabr) (Qonun hujjatlari maʼlumotlari milliy bazasi, 27.10.2018-y., 10/18/1863-6/2118-son). 8. Oʻzbekiston Respublikasi Markaziy banki boshqaruvining 2019-yil 15-apreldagi 7/5-son “Oʻzbekiston Respublikasi bank depozitorlarining milliy axborotlar bazasi va unda mijozlarga xos raqam berish hamda bank hisobvaraqlari roʻyxatini yuritish tartibi toʻgʻrisidagi nizomga oʻzgartirishlar kiritish haqida”gi qarori (roʻyxat raqami 1863-7, 2019-yil 14-may) (Qonun hujjatlari maʼlumotlari milliy bazasi, 14.05.2019-y., 10/19/1863-7/3125-son). 9. Oʻzbekiston Respublikasi Markaziy banki boshqaruvining 2019-yil 28-dekabrdagi 33/7-son “Oʻzbekiston Respublikasi bank depozitorlarining milliy axborotlar bazasi va unda mijozlarga xos raqam berish hamda bank hisobvaraqlari roʻyxatini yuritish tartibi toʻgʻrisidagi nizomga oʻzgartirish va qoʻshimchalar kiritish haqida”gi qarori (roʻyxat raqami 1863-8, 2020-yil 23-yanvar) (Qonun hujjatlari maʼlumotlari milliy bazasi, 23.01.2020-y., 10/20/1863-8/0074-son). 10. Oʻzbekiston Respublikasi Markaziy banki boshqaruvining 2009-yil 16-martdagi 7/2-son “Oʻzbekiston Respublikasi banklarida ochiladigan bank hisobvaraqlari toʻgʻrisidagi yoʻriqnomani tasdiqlash haqida”gi qarori (roʻyxat raqami 1948, 2009-yil 27-aprel) (Oʻzbekiston Respublikasi qonun hujjatlari toʻplami, 2009-y., 18-son, 229-modda). 11. Oʻzbekiston Respublikasi Markaziy banki boshqaruvining 2009-yil 23-maydagi 16/1-son “Oʻzbekiston Respublikasi banklarida ochiladigan bank hisobvaraqlari toʻgʻrisidagi yoʻriqnomaga oʻzgartirishlar kiritish toʻgʻrisida”gi qarori (roʻyxat raqami 1948-1, 2009-yil 20-iyun) (Oʻzbekiston Respublikasi qonun hujjatlari toʻplami, 2009-y., 26-son, 300-modda). 12. Oʻzbekiston Respublikasi Markaziy banki boshqaruvining 2009-yil 17-oktabrdagi 29/4-son “Oʻzbekiston Respublikasi banklarida ochiladigan bank hisobvaraqlari toʻgʻrisidagi yoʻriqnomaga oʻzgartirish va qoʻshimchalar kiritish haqida”gi qarori (roʻyxat raqami 1948-2, 2009-yil 3-noyabr) (Oʻzbekiston Respublikasi qonun hujjatlari toʻplami, 2009-y., 45-son, 487-modda). 13. Oʻzbekiston Respublikasi Markaziy banki boshqaruvining 2009-yil 26-dekabrdagi 38/10-son “Oʻzbekiston Respublikasi banklarida ochiladigan bank hisobvaraqlari toʻgʻrisidagi yoʻriqnomaga oʻzgartirish va qoʻshimchalar kiritish haqida”gi qarori (roʻyxat raqami 1948-3, 2010-yil 28-yanvar) (Oʻzbekiston Respublikasi qonun hujjatlari toʻplami, 2010-y., 3-4-son, 35-modda). 14. Oʻzbekiston Respublikasi Markaziy banki boshqaruvining 2010-yil 24-iyuldagi 25/3-son “Oʻzbekiston Respublikasi banklarida ochiladigan bank hisobvaraqlari toʻgʻrisidagi yoʻriqnomaga oʻzgartirishlar kiritish haqida”gi qarori (roʻyxat raqami 1948-4, 2010-yil 22-sentabr) (Oʻzbekiston Respublikasi qonun hujjatlari toʻplami, 2010-y., 38-son, 337-modda). 15. Oʻzbekiston Respublikasi Markaziy banki boshqaruvining 2011-yil 23-iyuldagi 22/3-son “Oʻzbekiston Respublikasi banklarida ochiladigan bank hisobvaraqlari toʻgʻrisidagi yoʻriqnomaga oʻzgartirishlar va qoʻshimcha kiritish haqida”gi qarori (roʻyxat raqami 1948-5, 2011-yil 16-avgust) (Oʻzbekiston Respublikasi qonun hujjatlari toʻplami, 2011-y., 32-33-son, 342-modda). 16. Oʻzbekiston Respublikasi Markaziy banki boshqaruvining 2011-yil 10-sentabrdagi 26/3-son “Oʻzbekiston Respublikasi banklarida ochiladigan bank hisobvaraqlari toʻgʻrisidagi yoʻriqnomaga qoʻshimcha kiritish haqida”gi qarori (roʻyxat raqami 1948-6, 2011-yil 22-sentabr) (Oʻzbekiston Respublikasi qonun hujjatlari toʻplami, 2011-y., 38-son, 392-modda). 17. Oʻzbekiston Respublikasi Markaziy banki boshqaruvining 2012-yil 28-iyuldagi 22/1-son “Oʻzbekiston Respublikasi banklarida ochiladigan bank hisobvaraqlari toʻgʻrisidagi yoʻriqnomaga oʻzgartirishlar va qoʻshimcha kiritish haqida”gi qarori (roʻyxat raqami 1948-7, 2012-yil 31-iyul) (Oʻzbekiston Respublikasi qonun hujjatlari toʻplami, 2012-y., 31-son, 362-modda). 18. Oʻzbekiston Respublikasi Markaziy banki boshqaruvining 2014-yil 19-apreldagi 12/3-son “Oʻzbekiston Respublikasi banklarida ochiladigan bank hisobvaraqlari toʻgʻrisidagi yoʻriqnomaga oʻzgartirishlar va qoʻshimcha kiritish haqida”gi qarori (roʻyxat raqami 1948-8, 2014-yil 30-aprel) (Oʻzbekiston Respublikasi qonun hujjatlari toʻplami, 2014-y., 18-son, 205-modda). 19. Oʻzbekiston Respublikasi Markaziy banki boshqaruvining 2014-yil 30-dekabrdagi 47/10-son “Oʻzbekiston Respublikasi banklarida ochiladigan bank hisobvaraqlari toʻgʻrisidagi yoʻriqnomaga oʻzgartirishlar va qoʻshimcha kiritish haqida”gi qarori (roʻyxat raqami 1948-9, 2015-yil 9-fevral) (Oʻzbekiston Respublikasi qonun hujjatlari toʻplami, 2015-y., 6-son, 73-modda). 20. Oʻzbekiston Respublikasi Markaziy banki boshqaruvining 2015-yil 5-sentabrdagi 24/3-son “Oʻzbekiston Respublikasi banklarida ochiladigan bank hisobvaraqlari toʻgʻrisidagi yoʻriqnomaga oʻzgartirish va qoʻshimchalar kiritish haqida”gi qarori (roʻyxat raqami 1948-10, 2015-yil 15-sentabr) (Oʻzbekiston Respublikasi qonun hujjatlari toʻplami, 2015-y., 37-son, 493-modda). 21. Oʻzbekiston Respublikasi Markaziy banki boshqaruvining 2016-yil 26-maydagi 15/3-son “Oʻzbekiston Respublikasi banklarida ochiladigan bank hisobvaraqlari toʻgʻrisidagi yoʻriqnomaga oʻzgartirishlar va qoʻshimcha kiritish haqida”gi qarori (roʻyxat raqami 1948-11, 2016-yil 13-iyun) (Oʻzbekiston Respublikasi qonun hujjatlari toʻplami, 2016-y., 24-son, 294-modda). 22. Oʻzbekiston Respublikasi Markaziy banki boshqaruvining 2017-yil 4-martdagi 4/5-son “Oʻzbekiston Respublikasi banklarida ochiladigan bank hisobvaraqlari toʻgʻrisidagi yoʻriqnomaga oʻzgartirish va qoʻshimchalar kiritish haqida”gi qarori (roʻyxat raqami 1948-12, 2017-yil 24-mart) (Oʻzbekiston Respublikasi qonun hujjatlari toʻplami, 2017-y., 12-son, 192-modda). 23. Oʻzbekiston Respublikasi Markaziy banki boshqaruvining 2017-yil 23-sentabrdagi 26/13-son “Oʻzbekiston Respublikasi banklarida ochiladigan bank hisobvaraqlari toʻgʻrisidagi yoʻriqnomaga oʻzgartirishlar kiritish haqida”gi qarori (roʻyxat raqami 1948-13, 2017-yil 10-oktabr) (Qonun hujjatlari maʼlumotlari milliy bazasi, 11.10.2017-y., 10/17/1948-13/0089-son). 24. Oʻzbekiston Respublikasi Markaziy banki boshqaruvining 2017-yil 30-dekabrdagi 35/6-son “Oʻzbekiston Respublikasi banklarida ochiladigan bank hisobvaraqlari toʻgʻrisidagi yoʻriqnomaga oʻzgartirishlar kiritish haqida”gi qarori (roʻyxat raqami 1948-14, 2018-yil 17-yanvar) (Qonun hujjatlari maʼlumotlari milliy bazasi, 17.01.2018-y., 10/18/1948-14/0583-son). 25. Oʻzbekiston Respublikasi Markaziy banki boshqaruvining 2018-yil 14-iyuldagi 24/7-son “Oʻzbekiston Respublikasi banklarida ochiladigan bank hisobvaraqlari toʻgʻrisidagi yoʻriqnomaga oʻzgartirish va qoʻshimchalar kiritish haqida”gi qarori (roʻyxat raqami 1948-15, 2018-yil 9-avgust) (Qonun hujjatlari maʼlumotlari milliy bazasi, 10.08.2018-y., 10/18/1948-15/1688-son). 26. Oʻzbekiston Respublikasi Markaziy banki boshqaruvining 2018-yil 22-sentabrdagi 30/8-son “Oʻzbekiston Respublikasi banklarida ochiladigan bank hisobvaraqlari toʻgʻrisidagi yoʻriqnomaga oʻzgartirish va qoʻshimchalar kiritish haqida”gi qarori (roʻyxat raqami 1948-16, 2018-yil 25-oktabr) (Qonun hujjatlari maʼlumotlari milliy bazasi, 25.10.2018-y., 10/18/1948-16/2099-son). 27. Oʻzbekiston Respublikasi Markaziy banki boshqaruvining 2019-yil 16-fevraldagi 3/4-son “Oʻzbekiston Respublikasi banklarida ochiladigan bank hisobvaraqlari toʻgʻrisidagi yoʻriqnomaga oʻzgartirishlar kiritish haqida”gi qarori (roʻyxat raqami 1948-17, 2019-yil 20-fevral) (Qonun hujjatlari maʼlumotlari milliy bazasi, 20.02.2019-y., 10/19/1948-17/2655-son). 28. Oʻzbekiston Respublikasi Markaziy banki boshqaruvining 2019-yil 10-avgustdagi 18/4-son “Oʻzbekiston Respublikasi banklarida ochiladigan bank hisobvaraqlari toʻgʻrisidagi yoʻriqnomaga oʻzgartirishlar kiritish haqida”gi qarori (roʻyxat raqami 1948-18, 2019-yil 23-avgust) (Qonun hujjatlari maʼlumotlari milliy bazasi, 23.08.2019-y., 10/19/1948-18/3620-son). 29. Oʻzbekiston Respublikasi Markaziy banki boshqaruvining 2019-yil 28-dekabrdagi 33/6-son “Oʻzbekiston Respublikasi banklarida ochiladigan bank hisobvaraqlari toʻgʻrisidagi yoʻriqnomaga oʻzgartirish va qoʻshimchalar kiritish haqida”gi qarori (roʻyxat raqami 1948-19, 2020-yil 10-fevral) (Qonun hujjatlari maʼlumotlari milliy bazasi, 10.02.2020-y., 10/20/1948-19/0148-son).